నిమిషానికి 38 టూవీలర్ల అమ్మకం!
- 2017-18లో 2.01 కోట్ల విక్రయాలు
- దూసుకుపోతున్న స్కూటర్‌ అమ్మకాలు
- 19.90 శాతం వృద్ధితో రరు.. రరు..
- మరింతగా పెరిగొచ్చంటున్న కంపెనీలు
- మార్కెట్‌ లీడర్‌గా కొనసాగుతున్న 'హీరో'
- పెట్రో 'మంట'ను పట్టించుకోని ప్రజలు
నవతెలంగాణ, వాణిజ్య విభాగం: దేశంలో వ్యక్తిగత రవాణా అవసరాలు పెరుగుతున్న నేపథ్యంలో.. ద్విచక్ర వాహనాల అమ్మకాలూ రికార్డు స్థాయిలను అందుకుంటున్నాయి. దేశంలో పెట్రోలు ధరలు అల్‌టైమ్‌ గరిష్టాలను తాకుతున్నప్పటికీ.. దానిని ఏమాత్రం పట్టించుకోకుండా ప్రజలు ద్విచక్ర వాహనాలను కొంటుండడం విశేషం. మార్చితో ముగిసిన ఆర్థిక సంవత్సరానికి పరిశీలించి చూస్తే గత ఏడాది ఏప్రిల్‌ నుంచి ఈ ఏడాది మార్చి ముగింపు నాటి వరకు దేశంలో దాదాపు 2.01 కోట్ల మేర ద్విక్ర వాహనాలను విక్రయం జరిగింది. అంటే గడిచిన ఏడాది కాలంలో సగటున రోజుకు 55068 ద్విచక్ర వాహనాలను భారతీయులు కొనుగోలు చేశారన్న మాట. ఈ ప్రాతిపదికన దేశంలో గంటకు 2294 వాహనాలు.. నిమిషానికి 38 ద్విచక్ర వాహనాలు రోడ్లపైకి వచ్చాయని వాహనాల తయారీదారుల లెక్కలు చెబుతున్నాయి. ప్రభుత్వం కొత్తగా అందుబాటులోకి తెచ్చిన బీఎస్‌-4 ప్రమాణాల అమలు కారణంగా ద్విచక్ర వాహన కంపెనీలు కొంత భారాన్ని ఎదుర్కొన్నప్పటికీ.. ఎక్కువ సంఖ్యలో వాహనాల విక్రయం మూలంగా కంపెనీలు మేటి లాభాలనే ఆర్జించాయి. ప్రపంచంలో ఇప్పటికే అతిపెద్ద ద్విచక్ర వాహన మార్కెట్‌గా ఉన్న భారత్‌లో గత ఏడాది దిమ్మదిరిగే అమ్మకాలు నమోదు అయ్యాయి. గత ఆర్థిక సంవత్సరంలో (2017-18) మొత్తంగా దిచక్ర వాహనాల అమ్మకాల్లో 14.80 వృద్ధి కనిపించింది. మరోవైపు దేశం నుంచి ద్విచక్ర వాహనాల ఎగుమతుల్లో కూడా 20% వృద్ధి అగుపించడం విశేషం.
అమ్మకాల్లో స్కూటర్లదే హవా..
మార్చితో ముగిసిన ఏడాది కాలంలో దేశంలో జరిగిన ద్విచక్ర వాహనాల మొ త్తం అమ్మకాల్లో స్కూటర్ల విక్రయాలు తమ జోరును కనబరిచాయి. మొత్తంగా గణాంకాలను విశ్లేషించి చూస్తే మోటార్‌ సైకిళ్ల విక్రయాలు 13.69 శాతం మేర పెరిగితే.. స్కూటర్ల విక్రయాల్లో 19.90 శాతం వృద్ధి నమోదు కావడం విశేషం. డ్రైవింగ్‌ సులువుగా ఉండడంతో మహిళలు, యువత ఎక్కువగా స్కూటర్లపై మక్కువ చూపుతుడడమే ఇందుకు ప్రధాన కారణంగా తెలుస్తోంది. కాగా, మరో వైపు మోపెడ్‌ల విక్రయాలు 3.48 శాతం కుంగడం విశేషం. దేశంలో మొత్తం 11 కంపెనీలు మోటార్‌ సైకిళ్లను.. ఏడు కంపెనీలు స్కూటర్లను తయారు చేస్తు న్నాయి. ఈ కంపెనీలు 2017-18 ఆర్థిక సంవత్సరంలో దేశ వ్యాప్తంగా జరిపిన విక్రయాలను విశ్లేషించి చూస్తే.. గడిచిన ఏడాది కాలంలో దేశ వ్యాప్తంగా జరిగిన మొత్తం అమ్మకాల్లో మోటార్‌ సైకిళ్ల సంఖ్య 1.26 కోట్లుగా (62.40%) నమోదు అయింది. ఇక స్కూటర్ల విషయానికి వస్తే మొత్తం అమ్మకాలు 67.19 లక్షలుగా (33.27%) నిలిచింది. మరోవైపు మోపెడ్‌ వాటా 4.25 శాతం మేర కుంగింది.
మార్కెట్లో దూసుకుపోతున్న హోండా..
హోండా మోటార్‌ సైకిల్స్‌ అండ్‌ స్కూటర్స్‌ ఇండియా (హెచ్‌ఎంఎస్‌ఐ) సంస్థ విక్రయాల్లో 22.23 శాతం వృద్ధి నమోదు అయింది. ఈ సంస్థ మొత్తంగా 57.75 లక్షల మోటార్‌ సైకిళ్లను విక్రయించింది. ఈ సంస్థ మొత్తం విక్రయాల్లో స్కూటర్ల సంఖ్య 38.21 లక్షలుగా ఉంది. అంటే మొత్తం విక్రాయాల్లో వీటి వాటా దాదాపు 66 శాతం మేర ఉండడం విశేషం. భారత ద్విచక్ర వాహనాల మార్కెట్లో హోండా సంస్థ వాటా 28.60 శాతంగా నమోదు అయింది. కాగా, భారతీయుల విశ్వాస పాత్రమైన ద్విచక్ర వాహన కంపెనీగా ఉంటూ వస్తున్న టీవీఎస్‌ మోటార్‌ కంపెనీ 15% వృద్ధిని నమోదు చేసింది. మొత్తం ఈ సంస్థ 28.75 లక్షల వాహనాలను విక్రయించింది. ఈ కంపెనీ మార్కెట్‌ వాటా 14.24 శాతంగా ఉంది. మరోవైపు బజాజ్‌ ఆటో, రాయల్‌ ఇన్‌ఫీల్డ్‌ సంస్థలు వరుసగా 19.74 లక్షలు, 8.01 లక్షల విక్రయాలను నమోదు చేశాయి. బజాజ్‌ ఆటో అమ్మకాల్లో 1.3 శాతం కుంగాగా.. రాయల్‌ ఇన్‌ఫీల్డ్‌ సంస్థ అమ్మకాల్లో గణనీయంగా 23 శాతం వృద్ధి నమోదు అయింది.
మార్కెట్లో ఎదురులేని స్ప్లెండర్‌..
దేశ ద్విచక్ర వాహనాల మార్కెట్లో రారాజుగా వెలుగొందుతున్న హీరో మోటో కార్ప్‌ మరో ఏడాది తన సత్తా చాటింది. గత ఏడాది ఈ సంస్థ మార్కెట్లో దాదాపు 73.82 లక్షల మోటార్‌ సైకిళ్లను విక్రయించింది. ఇది గత ఏడాది కంటే దాదాపు ఇది 14% అధికం కావడం విశేషం. గత ఏడాది అత్యధికంగా అమ్ముడైన ద్విచక్ర వాహనాల జాబితాలో హీరో మోటోకు చెందిన హీరో స్ల్పెండర్‌ టాప్‌గా నిలిచింది. ఎక్కువగా రూరల్‌ మార్కెట్లో స్ల్పెండర్‌తో పాటు కొత్తగా మార్కెట్లోకి వచ్చిన హీరో గ్లామర్‌, హెచ్‌ఎఫ్‌ డీలక్స్‌ బైక్‌లు తమ ఆధిపత్యాన్ని చాటాయి. అయితే స్కూటర్ల విభాగంలో మాత్రం హీరో జపాన్‌ కంపెనీ హోండా మోటార్‌ సైకిల్స్‌ ఇండియా ఆధిపత్యాన్ని అంగీకరించాల్సి వచ్చింది. మొత్తంగా చూస్తే హీరో సంస్థ మార్కెట్‌ వాటా 36.56 శాతంగా నమోదు కావడం విశేషం.
రూ.500-9000 పెరగనున్న ధరలు..
కేంద్ర ప్రభుత్వం వచ్చే ఏడాది ఏప్రిల్‌ నుంచి బైక్‌ ప్రమాదాలను నివారించడంలో భాగంగా ఏబీఎస్‌/ సీబీఎస్‌ విధానాన్ని తప్పని సరి చేయనుంది. ఈ కారణంతో రానున్న రోజుల్లో ఎగ్జిక్యుటివ్‌ రకం ద్విచక్ర వాహనాల ధరలు రూ.500 నుంచి 1000 వరకు భారం కానున్నాయి. మరోవైపు ప్రీమియం సెగ్మెంట్‌ వాహనాలపై ఈ భారం దాదాపు రూ.9000 వరకు ఉండనుందని మార్కెట్‌ వర్గాలు చెబుతున్నాయి. ధరలు పెరిగే అవకాశం ఉన్నప్పటికీ 2018-19 ఆర్థిక సంవత్సరంలో ద్విచక్ర వాహనాల అమ్మకాల్లో గణనీయమైన వృద్ధి నమోదు కావొచ్చన వాహన తయారీ సంస్థలు అంచనా కడుతున్నాయి. ఇంటికి ఒక బండి అన్న నినాదం పోయి.. రవాణా అవసరాలు పెరుగుతున్న నేపథ్యంలో వ్యక్తికో బండి అనే నినాదం ప్రజల్లో బాగా బలపడుతుండడమే ఇందుకు కారణంగా సంస్థలు అంచనా వేస్తున్నాయి. కాగా, గత ఏడాది మొత్తంగా చూస్తే దేశంలో రికార్డు స్థాయిలో 2.3 కోట్ల ద్విచక్ర వాహనాల తయారీ జరగడం విశేషం. అందులో 70 లక్షల స్కూటర్లు.. 1.5 కోట్ల మోటార్‌ సైకిళ్లు ఉన్నాయి.
మీ స్నేహితులకు రికమెండ్ చెయ్యండి